Document ID: 32013R1093

Title and Content:
ΚΑΝΟΝΙΣΜΌΣ (ΕΕ) αριθ. 1093/2013 ΤΗΣ ΕΠΙΤΡΟΠΉΣ της 4ης Νοεμβρίου 2013 για την τροποποίηση του κανονισμού (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1982/2004 όσον αφορά την απλούστευση του συστήματος Intrastat και τη συλλογή πληροφοριών Intrastat Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91 του Συμβουλίου (1), και ιδίως το άρθρο 9 παράγραφος 1 και το άρθρο 10 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 638/2004 θέσπισε ένα κοινό πλαίσιο για τη συστηματική παραγωγή κοινοτικών στατιστικών σχετικά με τις συναλλαγές αγαθών μεταξύ κρατών μελών. (2) Σύμφωνα με τις τεχνικές και οικονομικές εξελίξεις, το καθορισμένο ελάχιστο ποσοστό κάλυψης για αφίξεις θα μπορούσε να προσαρμοστεί διατηρώντας ταυτόχρονα τις στατιστικές που πληρούν τους ισχύοντες δείκτες ποιότητας και τα ισχύοντα πρότυπα. Η απλούστευση αυτή θα επιτρέψει τη μείωση του φόρτου απόκρισης από μέρους των υπόχρεων παροχής στατιστικών πληροφοριών, και ιδίως των μικρομεσαίων επιχειρήσεων. Το ποσοστό κάλυψης των αφίξεων θα πρέπει, επομένως, να μειωθεί από 95 % σε 93 %. (3) Ο κανονισμός (ΕΚ) αριθ. 1982/2004 της Επιτροπής, της 18ης Νοεμβρίου 2004, για την εφαρμογή του κανονισμού (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για τις συναλλαγές αγαθών μεταξύ κρατών μελών ο οποίος καταργεί τους κανονισμούς (ΕΚ) αριθ. 1901/2000 και (ΕΟΚ) αριθ. 3590/92 (2), ορίζει τις διατάξεις για τη συλλογή πληροφοριών Intrastat. Ενώ τα κράτη μέλη οφείλουν να διαβιβάζουν στην Eurostat τα μηνιαία αποτελέσματά τους κατά στατιστική αξία, υφίστανται περιορισμοί στις πρακτικές ρυθμίσεις για τη συλλογή τους. Πρέπει να προβλέπεται μια συνολική και συνεκτική προσέγγιση αναφορικά με τη συλλογή πληροφοριών Intrastat και επιπλέον οι ρυθμίσεις συλλογής των στοιχείων όσον αφορά στη στατιστική αξία πρέπει να εξορθολογισθούν. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τις στατιστικές των συναλλαγών αγαθών μεταξύ κρατών μελών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 10 παράγραφος 3 του κανονισμού (ΕΚ) αριθ. 638/2004 το «95 %» αντικαθίσταται από το «93 %». Άρθρο 2 Στο άρθρο 8 του κανονισμού (ΕΚ) αριθ. 1982/2004 η παράγραφος 2 αντικαθίσταται από το ακόλουθο κείμενο: «2. Επιπλέον, τα κράτη μέλη μπορούν επίσης να συγκεντρώνουν στοιχεία για τη στατιστική αξία των αγαθών, όπως ορίζεται στο παράρτημα του κανονισμού (ΕΚ) αριθ. 638/2004.». Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Νοεμβρίου 2013.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 13
4488
2450
4256

EuroVoc IDs (Expanded): 13
4488
2450
4256

Dataset Source: meu

Split: test